Klerewinkel oordag beroof | Netwerk24
Deur Raymond Willemse 14 Maart 2017 06:02
Die voorval het Saterdag 4 Maart omstreeks 14:50 gebeur by Jet in Birdstraat. Volgens Natalie Martin, woordvoerder van die Stellenbosch-polisiekantoor, was een van die werkers besig om ’n klant te help toe ’n onbekende man ’n vuurwapen uitgepluk het en dit op haar gerig het.
“Die rower het opdrag gegee om die geld uit die kasregister te haal en dit aan hom te oorhandig. Hy het haar verder aangesê om ook die geld van die ander kasregister uit te haal en aan hom te oorhandig. Die man het die geld in ’n toiletsak geplaas en die vrou met die vuurwapen in haar ribbes geslaan omdat sy gesukkel het om die kasregister oop te maak.” Sy het gesê daar was ook nog twee ander rowers saam tydens die voorval.
By navraag wou die Jet personeel nie met Eikestadnuus praat nie.
Martin vertel nadat die rowers die geld geroof het, het die drie die werkers gesê om agter in die winkel te gaan. “Hulle is ook daar weg met een van die werkers se selfone.”
Sy het gesê geen skote is afgevuur en niemand is beseer nie. Enigiemand met inligting kan die Stellenbosch-speurdiens by 021 809 9140/5 kontak.